Oulun kaupunki yrittää parantaa ydinkeskustan turvallisuutta sijoittamalla alueelle lisää liikenne-esteitä.

Kaupungin riskienhallintapäällikkö Heikki Kontsas kertoo, että liikenne-esteitä on ollut ydinkeskustassa tähänkin asti muutamia kymmeniä, mutta nyt niitä tulee kymmeniä lisää erityisesti Rotuaarin kävelykadun ja kauppakeskus Valkean ympäristöön.

– Liikenne-esteiden sijoittelu on mietitty tarkasti yhdessä pelastuslaitoksen ja poliisin kanssa, Heikki Kontsas sanoo.

Käytännössä kyse on teräksestä valmistetuista kukkalaatikoista, joissa on betonia sisällä. Kontsaksen mukaan perinteisiä betoniporsaita ei haluta käyttää, koska ne eivät näytä katukuvassa hyvältä.

Liikenne-esteillä on tarkoitus vaikuttaa autojen kulkemiseen alueilla, joilla liikkuu paljon ihmisiä. Esimerkiksi Rotuaaria ei voida sulkea autoliikenteeltä kokonaan, mutta esteiden myötä autot joutuvat ainakin hidastamaan vauhtia.

Oulun riskienhallintapäällikkö sanoo, että liikenne-esteitä lisätään, jotta ydinkeskustassa ei tapahtuisi esimerkiksi vahingossa autojen ja jalankulkijoiden välisiä onnettomuuksia.

Myös maailmalla tapahtuneet teot, joissa väkijoukkoihin on ajettu autoilla, vaikuttivat kaupungin päätökseen.